नाथाय एमएलए महरै देरहाबोनायनि उनाव लेह’राम बर’आ हरखाब बे मुलुगनिफ्राय आनज्राय लाङो। बिनि हरखाब आनज्राय लांनायनि उनाव दा उफ्रा बिसायख’थियाव इउपिपिएल दोलोआ बि बियाबाव बिजाथि फसंनांगौब्लाबो बेयाव हेंथा महरै गसंथेदों गोदान बिजेपि दैदेनगिरि इमानुवेल मोसाहारिया। जिरैखि जाया दा उफ्रा बिसायख’थियाव बिजेपि दोलोनिफ्राय बियो बिजाथि जानो लुबैथारदों। जुदि बियो बिजाथि फसंजायाब्ला अब्ला तामुलपुराव बिजेपि दोलोआ थेरबेथेर जागोन होननानैबो बिथाङा फोरमायदों। नाथाय इमानुवेल मोसाहारिनि बिदि दाबिखौ बिनि दोलोनि दैदेनगिरिफोरा गनायगोनना ? मानोना मैया बिजेपि दोलोनिफ्राय बिटिसिनि मावफुंगिरि सोद्रोमा जानो हानाय रनेन्द्र नारजारीआ बुंदोंमोनदि इमानुवेल मोसाहारिनि साननायजों बिनि गोसोया गोरोबा आरो तामुलपुर बियाबखौ इउपिपिएल दोलोनो हगारनानै होनायनि बाथ्रा बुंदों। बे बेलायाव सिगांनि रादाय बादियै इउपिपिएल दोलोयानो बिजाथि मोननांगौ होननानै बिजेपि दोलोनि मिरु आफादनि गाहाइ नेहाथारि थामहिनबा मंगलदै लक सभानि एमपि दिलीप शइकीयाआबो फोरमायदों। थामहिनबा जा समाव तामुलपुरआव बिजेपिआ बिजाथि दैखांनायनि दाबियाव इमानुवेल मोसाहारिया मिरु दैदेनगिरिनिसिम लाइजाम दैथाय हरदों, बे समाव मिरुनि गाहाइ नेहाथारि दिलीप शइकीयानि बुंनाया बिजेपिनि सिङारि बोराब लायनायखौ बांहोगोनखौ नुहुरो। तामुलपुरआव बिजाथिखौ लानानै बोराब लायनाय जानाय बादिनो गसायगाव बियाबावबो लोगोयारि बिजेपि-इउपिपिएल दोलोनि गेजेरावबो बोराबलायनाय जाहांनाय खौरां मोन्दों। थांनाय बिधान सभा बिसायख’थियाव बिजेपि दोलोआ गसायगाव बियाबखौ लोगोयारि दोलो इउपिपिएलनो हगारनानै होदोंमोन। नाथाय उफ्रा बिसायख’थियाव बियाबखौ इउपिपिएल दोलोनो हगारनानै होगोनना होया रोखा नङा। बुदुं-बादां सावरायनाय खोनानाय बादिब्ला बिटिसिनि बारग’ गाहाइ मावफुंगिरि सोद्रोमा हाग्रामा महिलारीनो बि बियाबखौ बिजेपि दोलोआ बिजाथि महरै होनो हागौ ! जानो हागौ बे बेलायाव हाग्रामा महिलारीआ बिजेपि दोलोयाव हाबगोन नङाब्ला बिजेपि दोलोजों लोगोयारि जानो हागोन ! जुदि बेनो जामारोब्ला बिटिआरनि सिंनि मोनसे बियाबखौ इउपिपिएल दोलोआ खोमानांगोन ! बियाबखौ लानानै बिजेपि दोलोआ बे समसिम जेबो थिरांथा लायाखैब्लाबो हाग्रामा महिलारीनि सायाव बुदुं-बादां सावरायज्लायनायाव इउपिपिएल दोलोनि माखासे दैदेनगिरिफोरखौ साननो गोनां खालामदों। मानोना बिजेपि दोलोआ बिपिएफ दोलोजों लोगोयारि जानायखौ दानि बिटिसिनि गाहाइ मावफुंगिरि सोद्रोमा प्रमद बर’आ माब्लाबो लुबैया। मानिबा जाहोननि थाखाय बिजेपि दोलोआ बिपिएफ दोलोजों लोगोयारि जायोब्लाबो गोसो बाबांसिनैब्लाबो प्रमद बर’आ गनायनांगोनखौ नुहुरो। बे बेलायाव फैबाय थानाय समफोराव मा जालांगोन, बेखौ समासो खिन्थासिगोन। नाथाय बे बाथ्राया थिगदि राजखान्थिनि फोथाराव सम्भबा असम्भब आरो असम्भबा सम्भब जानाया बारा गिदिर बाथ्रा नङा।